《瓦屋山歌赠高公次一首》
明代·黄省曾

通平辞会稽，远栖峨嵋月。攀践谒天皇，授之五符诀。

丹成饵龙虎，玉霄度年劫。道陵鹤鸣中，服气冠芙蓉。

精诚感孝子，皓发来相逢。秘录炼光景，欻起云台峰。

自古餐霞人，寄迹在云岛。仙令左绵彦，窥探紫书早。

蜉蝣视尘世，轩圭一何小。少登五凤楼，双凫下长洲。

横琴啸白日，把酒思丹丘。抗怀无心云，对客如虚舟。

洒然厌嚣諠，选胜求瓦屋。万里青天西，清虚隔人俗。

珠树浮层阿，瑶芝蔼深谷。于此搆金房，命侣营河车。

萝窗桃李枝，春风易成花。它时遵三山，谈笑随洪崖。

伊余隐吴门，素心本同调。待游五岳馀，即泛瞿塘棹。

愿结蓬海盟，携手瀛洲道。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。